Document ID: 32007D0130

ODLOČBA KOMISIJE
z dne 20. februarja 2007
o spremembi Odločbe 2003/71/ES, da se podaljša obdobja njene uporabe, in razveljavitvi Odločbe 2003/70/ES
(notificirano pod dokumentarno številko C(2007) 492)
(Besedilo velja za EGP)
(2007/130/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1) in zlasti člena 18(7) Direktive,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), in zlasti člena 22(6) Direktive,
ob upoštevanju naslednjega:
(1)
Pojav infekciozne anemije lososa (ISA) na Ferskih otokih je privedel do sprejetja Odločbe Komisije 2003/71/ES z dne 29. januarja 2003 o nekaterih zaščitnih ukrepih glede infekciozne anemije lososov na Ferskih otokih (3). Ta odločba se uporablja do 31. januarja 2007.
(2)
S Sklepom št. 2/2005 Skupnega odbora ES-Ferski otoki z dne 8. decembra 2005 o spremembi Sklepa št. 1/2001 o določbah glede uporabe Protokola o veterinarskih zadevah, ki dopolnjuje Sporazum med Evropsko skupnostjo na eni strani ter vlado Danske in lokalno vlado Ferskih otokov na drugi strani (4), je bil sprejet načrt ukrepov ob nepredvidljivih dogodkih, ki so ga predložili Ferski otoki za nekatere bolezni rib, vključno z infekciozno anemijo lososa, v skladu s členom 15 Direktive Sveta 93/53/EGS z dne 24. junija 1993 o minimalnih ukrepih Skupnosti za nadzor določenih bolezni rib (5) („načrt ukrepov ob nepredvidljivih dogodkih“).
(3)
Načrt ukrepov ob nepredvidljivih dogodkih vsebuje načrt umika v skladu s členom 6 Direktive 93/53/EGS ter postopek cepljenja. Cepljenje se še vedno uporablja kot nadzorna strategija. Za preprečitev širjenja bolezni na neokužena območja je treba zaščitne ukrepe iz Odločbe 2003/71/ES uporabljati do konca cepljenja.
(4)
Direktiva Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (6) določa, da se ukrepi za prenos, ki so jih v skladu z navedeno direktivo sprejele države članice, uporabljajo od 1. avgusta 2008. Skladno s tem je treba Odločbo 2003/71/ES pregledati pred tem datumom.
(5)
Odločbo 2003/71/ES je treba spremeniti, da se obdobje njene uporabe podaljša od 31. januarja 2007 do 31. julija 2008.
(6)
Pojav infekciozne anemije lososa (ISA) na Norveškem je privedel do sprejetja Odločbe Komisije 2003/70/ES z dne 29. januarja 2003 o nekaterih zaščitnih ukrepih glede infekciozne anemije lososov na Norveškem (7). Ta odločba se je uporabljala do 1. februarja 2004. Zaradi jasnosti je treba to odločbo izrecno razveljaviti.
(7)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
V členu 6 Odločbe 2003/71/ES se datum „31. januarja 2007“ nadomesti z „31. julija 2008“.
Člen 2
Odločba 2003/70/ES se razveljavi.
Člen 3
Ta odločba je naslovljena na države članice.
V Bruslju, 20. februarja 2007

Labels: 3
0
18
6